RML เดินหน้าเปิด 2 โครงการใหม่ย่านทองหล่อ-ราชเทวี มูลค่า 7 พันลบ. หนุนรายได้โตต่อเนื่อง
RML เดินหน้าเปิด 2 โครงการใหม่ย่านทองหล่อ-ราชเทวี มูลค่า 7 พันลบ. หนุนรายได้โตต่อเนื่อง
RML เดินหน้าเปิด 2 โครงการใหม่ย่านทองหล่อ-ราชเทวี มูลค่า 7 พันลบ. หนุนรายได้โตต่อเนื่อง
10 พ.ค. 2562

นายไลโอเนล ลี ประธานเจ้าหน้าที่บริหาร บริษัท ไรมอน แลนด์ จำกัด (มหาชน) หรือ RML เปิดเผยว่า ผลประกอบการไตรมาส 1/2562 มีรายได้รวมอยู่ที่ 1,463.9 ล้านบาท เพิ่มขึ้น 919.3 ล้านบาท หรือ 168.8%  โดยมีอัตรากำไรขั้นต้นกว่า 33% หากนับเฉพาะโครงการใหม่ที่พัฒนาโดยบริษัทฯ ซึ่งไม่มีส่วนลดพิเศษ
โดยในไตรมาสนี้ บริษัทฯ พลิกกลับมามีกำไรสุทธิจากการดำเนินงานตามงบการเงินรวมเป็นจำนวน 96.1 ล้านบาท หลังรับรู้รายได้จากการโอนกรรมสิทธิ์อสังหาริมทรัพย์มูลค่า 1,386.4 ล้านบาท จาก 5 โครงการ
ประกอบด้วย โครงการเดอะ ริเวอร์ ,โครงการยูนิกซ์ เซาท์พัทยา,โครงการมิวส์ เย็นอากาศ,โครงการเดอะ ลอฟท์ อโศก และเดอะ ดิโพลแมท 39 นอกจากนี้บริษัทฯ ยังมีรายได้จากธุรกิจอาหาร เครื่องดื่มและอื่นๆ เข้ามาสนับสนุนอีกด้วย
“ไตรมาสนี้ บริษัทฯ มีรายได้รวม อยู่ที่ 1,463.9 ล้านบาท โดยมาจากการโอนกรรมสิทธิ์อสังหาริมทรัพย์ 1,386.4 ล้านบาท ทำให้สามารถพลิกกลับมามีกำไรสุทธิตามที่บริษัทฯ ได้คาดการณ์ไว้ นอกจากนี้ ในไตรมาส 1 เราสามารถทำยอดพรีเซลล์มูลค่ารวม 1,361.6 ล้านบาท ทำให้ยอด Backlog  ของบริษัทฯ ณ สิ้นไตรมาส 1/2562 มีมูลค่า 8,655.8 ล้านบาท ทั้งหมดนี้ เป็นผลจากการทุ่มเททำงานอย่างหนักของทีมผู้บริหาร บวกกับการเลือกลงทุนในทำเลที่มีศักยภาพเหมาะสมกับความต้องการของลูกค้า และการมีพันธมิตรที่ดีช่วยเสริมสร้างความแข็งแกร่งซึ่งกันและกัน” นายไลโอเนล ลี กล่าว
ทั้งนี้ ในช่วงที่ผ่านมาบริษัทฯ ได้ลงนามในสัญญาร่วมทุนสัญญาที่สามกับ Tokyo Tatemono Asia Pte. Ltd. (“TTA”) เพื่อพัฒนาโครงการคอนโดมิเนียมระดับอัลตร้าลักชัวรี่ส์ ในซอยสุขุมวิท 38 ใกล้สถานีรถไฟฟ้าบีทีเอส ทองหล่อ ซึ่งคาดว่าจะมีมูลค่าโครงการราว 7 พันล้านบาท ส่วนการพัฒนาโครงการที่สร้างรายได้ประจำ ซึ่งบริษัทฯ มีโครงการสำคัญแห่งแรกที่อยู่ระหว่างการเตรียมความพร้อมที่จะพัฒนาคืออาคารสำนักงาน เกรด เอ บนถนนเพลินจิต โครงการ ONE CITY CENTER
โดยใช้เงินลงทุนรวมมูลค่าราว 9 พันล้านบาทนั้น เมื่อวันที่ 29 เม.ย. ที่ผ่านมา บริษัทฯ ได้รับการอนุมัติจากที่ประชุมสามัญผู้ถือหุ้นประจำปี 2562 ให้ดำเนินการพัฒนาโครงการตามแผนงานเรียบร้อยแล้ว ซึ่งคาดว่าจะเปิดตัวโครงการภายในเดือน พ.ค. 2562   สำหรับธุรกิจอาหารและเครื่องดื่ม บริษัทฯ อยู่ในระหว่างการพิจารณาขยายสาขาร้านบะหมี่ ดิงค์ ดิงค์ ที่ประเทศสิงคโปร์ และไต้หวัน
อย่างไรก็ตามแม้ว่าตลาดอสังหาริมทรัพย์ในกรุงเทพฯ และปริมณฑลยังถูกมองว่ามีความผันผวน แต่โครงการของบริษัทฯ ยังคงได้รับการตอบรับที่ดี โดยล่าสุดโครงการ เดอะ ลอฟท์ อโศก ซึ่งก่อสร้างแล้วเสร็จในเดือน ธ.ค. 2561 และได้เริ่มโอนกรรมสิทธิ์ให้ลูกค้าแล้วและในไตรมาส 1/2562 บริษัทฯ รับรู้รายได้จากยอดโอนโครงการ เดอะ ลอฟท์ อโศก คิดเป็นมูลค่า 1,238.9 ล้านบาท ส่วนโครงการ เดอะ ดิโพลแมท 39 มียอดโอนรวม 271.3 ล้านบาท
นายไลโอเนล ลี กล่าวต่อว่า เมื่อเดือน ก.พ. ที่ผ่านมา บริษัทฯ ได้เข้าทำสัญญาร่วมทุน สัญญาที่ 3 กับ บริษัท โตเกียว ทาเทโมโนะ เอเชีย พีทีอี ลิมิเต็ด  เพื่อพัฒนาโครงการคอนโดมิเนียมระดับอัลตร้าลักชัวรี่ส์ในซอยสุขุมวิท 38 ใกล้สถานีบีทีเอส ทองหล่อ ซึ่งคาดว่าจะเปิดตัวในไตรมาส 3/2562 นอกจากนี้ยังจะเปิดตัวโครงการคอนโดมิเนียมระดับลักชัวรี่ส์ในย่านราชเทวีอีกหนึ่งโครงการภายในปีนี้อีกด้วย ดังนั้นจึงคาดว่าผลประกอบการในปีนี้จะเติบโตในทิศทางที่ดีและสร้างความมั่นคงให้กับบริษัทฯ ในอนาคตได้อย่างแน่นอน